(NÁVRH)

**VYHLÁŠKA**

**Ministerstva zdravotníctva Slovenskej republiky**

**z ..............2022,**

**ktorou sa ustanovujú podrobnosti o kritériách na zaradenie diagnózy podľa Medzinárodnej klasifikácie chorôb, farmaceuticko-nákladovej skupiny, diagnostickej nákladovej skupiny, zdravotníckej pomôcky a nákladovej skupiny zdravotníckych pomôcok do zoznamu diagnostických skupín, zoznamu farmaceuticko-nákladových skupín, zoznamu diagnosticko-nákladových skupín, zoznamu zdravotníckych pomôcok, zoznamu nákladových skupín zdravotníckych pomôcok a na ich vyradenie z týchto zoznamov a popis použitia metódy F-test nulovej hypotézy**

Ministerstvo zdravotníctva Slovenskej republiky podľa § 27b ods. 11 a [§ 28 ods. 16 písm. c), e) a f) zákona č. 580/2004 Z. z.](https://www.slov-lex.sk/pravne-predpisy/SK/ZZ/2004/580/#paragraf-28.odsek-14.pismeno-c) o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov v znení zákona č. 185/2012 Z. z. (ďalej len „zákon“) po dohode s Ministerstvom financií Slovenskej republiky ustanovuje:

**§ 1**

1. Na základe kritéria na priemerné dodatočné náklady na farmaceuticko-nákladovú skupinu sa zo zoznamu farmaceuticko-nákladových skupín vyraďuje taká farmaceuticko-nákladová skupina, pri ktorej priemerné dodatočné náklady sú nižšie ako 15% priemerných populačných nákladov na poistenca. Priemerné dodatočné náklady na farmaceuticko-nákladovú skupinu sa vypočítajú podľa § 27b odseku 5 zákona č. 580/2004 Z. z.
2. Zo zoznamu farmaceuticko-nákladových skupín sa vyraďuje taká farmaceuticko-nákladová skupina, pri ktorej je podiel jej celkových ročných dodatočných nákladov na celkových nákladoch na zdravotnú starostlivosť menej ako 0,01%. Celkové ročné dodatočné náklady farmaceuticko-nákladovej skupiny sa vypočítajú ako priemerné dodatočné náklady na farmaceuticko-nákladovú skupinu podľa odseku 1 vynásobené počtom mesiacov ktoré boli poistenci zaradený do tejto farmaceuticko-nákladovej skupiny evidovaný v zdravotnej poisťovni.
3. Zo zoznamu farmaceuticko-nákladových skupín sa vyraďuje taká farmaceuticko-nákladová skupina, ktorej F-test nulovej hypotézy, že daný koeficient dodatočných nákladov farmaceuticko-nákladovej skupiny je rovný 0 je štatisticky významný aspoň na hladine významnosti 0,01, pri výpočte lineárnej regresie so zostávajúcimi farmaceuticko-nákladovými skupinami. Metodika F-testu je popísaná v prílohe.
4. Farmaceuticko-nákadové skupiny sú testované v poradí od aktuálne najnákladnejšej ešte neotestovanej skupiny. V prípade vyradenia danej skupiny je proces priradenia farmaceuticko-nákladových skupín poistencom podľa odseku 9 vyhlášky č. 266/2012 Z. z. zopakovaný bez vyradených farmaceuticko-nákladových skupín a lineárna regresia určujúca indexy rizika nákladov je vypočítaná znovu bez vyradených skupín a zostávajúce skupiny sú testované vhľadom na tento výpočet.
5. Zo zoznamu farmaceuticko-nákladových skupín sa vyraďujú najprv ATC skupiny, pri ktorých podiel liekov, ktoré boli predpísané na choroby priradené farmaceuticko-nákladovej skupine, je menší ako 30%. Podiel liekov, ktoré boli predpísané na choroby priradené farmaceuticko-nákladovej skupine, sa vypočíta ako podiel štandardných dávok liečiva poskytnutých liekov v ATC skupine na skupinu priradených chorôb voči všetkým štandardným dávkam liečiva poskytnutých liekov v danej ATC skupine. Po vylúčení všetkých ATC skupín, ktoré nesplnili podmienku minimálne 30 % poskytnutých štandardných dávok liečiva na choroby priradené k farmaceuticko-nákladovej skupine, sa vypočíta podiel všetkých štandardných dávok liečiva poskytnutých liekov vo farmaceuticko-nákladovej skupine na skupinu priradených chorôb voči všetkým štandardným dávkam liečiva poskytnutých liekov v danej farmaceuticko-nákladovej skupine. Ak podiel liekov vo farmaceuticko-nákladovej skupine, ktoré boli predpísané na choroby priradené k danej farmaceuticko-nákladovej skupine, je menší ako 50 %, vyradí sa celá farmaceuticko-nákladová skupina. Toto kritérium sa použije len na tie farmaceuticko-nákladové skupiny, ktoré sú definované chorobou.

1. Na základe kritéria na priemerné dodatočné náklady na diagnosticko-nákladovú skupinu sa zo zoznamu diagnosticko-nákladových skupín vyraďuje taká diagnosticko-nákladová skupina, pri ktorej priemerné dodatočné náklady sú nižšie ako 15% priemerných populačných nákladov na poistenca. Priemerné dodatočné náklady na diagnosticko-nákladovú skupinu sa vypočítajú podľa § 27d odseku 8 zákona č. 580/2004 Z. z.
2. Zo zoznamu diagnosticko-nákladových skupín sa vyraďuje taká diagnosticko-nákladová skupina, pri ktorej je podiel jej celkových ročných dodatočných nákladov na celkových nákladoch na zdravotnú starostlivosť menej ako 0,01%. Celkové ročné dodatočné náklady diagnosticko-nákladovej skupiny sa vypočítajú ako priemerné dodatočné náklady na diagnosticko-nákladovú skupinu podľa odseku 1 vynásobené počtom mesiacov ktoré boli poistenci zaradený do tejto diagnosticko-nákladovej skupiny evidovaný v zdravotnej poisťovni.
3. Zo zoznamu diagnosticko-nákladových skupín sa vyraďuje taká diagnosticko-nákladová skupina, ktorej F-test nulovej hypotézy, že daný koeficient dodatočných nákladov diagnosticko-nákladovej skupiny je rovný 0 je štatisticky významný aspoň na hladine významnosti 0,01, pri výpočte lineárnej regresie so zostávajúcimi diagnosticko-nákladovými skupinami. Metodika F-testu je popísaná v prílohe.
4. Diagnosticko-nákadové skupiny sú testované po otestovaní všetkých farmaceuticko-nákladových skupín v poradí od aktuálne najnákladnejšej ešte neotestovanej diagnosticko-nákladovej skupiny. V prípade vyradenia danej skupiny je proces priradenia diagnosticko-nákladových skupín poistencom podľa odseku 13 vyhlášky č. 266/2012 Z. z. zopakovaný bez vyradených diagnosticko-nákladových skupín a lineárna regresia určujúca indexy rizika nákladov je vypočítaná znovu bez vyradených skupín a zostávajúce skupiny sú testované vhľadom na tento výpočet.
5. Na základe kritéria na priemerné dodatočné náklady na nákladovú skupinu zdravotníckych pomôcok sa zo zoznamu nákladových skupín zdravotníckych pomôcok vyraďuje taká nákladová skupiná zdravotníckych pomôcok, pri ktorej priemerné dodatočné náklady sú nižšie ako 15% priemerných populačných nákladov na poistenca. Priemerné dodatočné náklady na nákladovú skupinu zdravotníckych pomôcok sa vypočítajú podľa § 27e odseku 7 zákona č. 580/2004 Z. z.
6. Zo zoznamu nákladových skupín zdravotníckych pomôcok sa vyraďuje taká nákladová skupiná zdravotníckych pomôcok, pri ktorej je podiel jej celkových ročných dodatočných nákladov na celkových nákladoch na zdravotnú starostlivosť menej ako 0,01%. Celkové ročné dodatočné náklady nákladovej skupiny zdravotníckych pomôcok sa vypočítajú ako priemerné dodatočné náklady na nákladovú skupinu zdravotníckych pomôcok podľa odseku 1 vynásobené počtom mesiacov ktoré boli poistenci zaradený do tejto nákladovej skupiny zdravotníckych pomôcok evidovaný v zdravotnej poisťovni.
7. Zo zoznamu nákladových skupín zdravotníckych pomôcok sa vyraďuje taká nákladová skupina zdravotníckych pomôcok, ktorej F-test nulovej hypotézy, že daný koeficient dodatočných nákladov nákladovej skupiny zdravotníckych pomôcok je rovný 0 je štatisticky významný aspoň na hladine významnosti 0,01, pri výpočte lineárnej regresie so zostávajúcimi nákladovými skupinami zdravotníckych pomôcok. Popis použitia metódy F-test nulovej hypotézy je uvedený v prílohe.
8. Nákladové skupiny zdravotníckych pomôcok sú testované po otestovaní všetkých farmaceuticko-nákladových skupín a diagnosticko-nákladových skupín v poradí od aktuálne najnákladnejšej ešte neotestovanej nákladovej skupiny zdravotníckych pomôcok. V prípade vyradenia danej skupiny je proces priradenia nákladových skupín zdravotníckych pomôcok poistencom podľa odseku 15 vyhlášky č. 266/2012 Z. z. zopakovaný bez vyradených nákladových skupín zdravotníckych pomôcok a lineárna regresia určujúca indexy rizika nákladov je vypočítaná znovu bez vyradených skupín a zostávajúce skupiny sú testované vhľadom na tento výpočet.

**§ 2**

**Zrušovacie ustanovenia**

Zrušuje sa vyhláška Ministerstva zdravotníctva Slovenskej republiky č. 263/2012 Z. z. zo 7. septembra 2012, ktorou sa ustanovujú podrobnosti o kritériách na zaradenie farmaceuticko-nákladovej skupiny do zoznamu farmaceuticko-nákladových skupín a na jej vyradenie z tohto zoznamu.

**§ 3**

**Účinnosť**

Táto vyhláška nadobúda účinnosť 1. decembra 2022.

Vladimír Lengvarský

minister

Príloha k vyhláške č. .../2022 Z. z.

**Popis použitia metódy F-test nulovej hypotézy**

Ak sa odhadnutý vektor koeficientov označuje ako $b$ a odhadnutá robustná variančno-kovariančná matica ako $V$, tak $Rb=r$ označuje sadu $q$ lineárnych hypotéz, ktoré sa testujú spoločne. Definujeme tiež počet sledovaní ako $N$ a počet parametrov celého modelu ako $p\_{2}.$ Waldova testovacia štatistika je definovaná ako:

$$W=(Rb-r)'\left(RVR^{'}\right)^{-1}(Rb-r)$$

Testovacia F-štatistika je potom definovaná ako:

$$F=\frac{1}{q}W$$

Nulová hypotéza je odmietnutá ak $F$ štatistika je väčšia ako kritická hodnota $F$ – rozdelenia s $q$ a $d$ stupňami volnosti, kde $d=N-p\_{2}$, pre zvolenú pravdepodobnosť falošného odmietnutia, v tomto prípade 0.01.

Robustná variančno-kovariančná matica (známa tiež ako Eicker-White-Huber matica) použitá pri odhade modelu je definovaná ako:

$$V=\frac{1}{N}\left(\frac{1}{N}\sum\_{i}^{}X\_{i}X\_{i}^{T}\right)^{-1}\left(\frac{1}{N}\sum\_{i}^{}X\_{i}X\_{i}^{'}\hat{u\_{i}^{2}} \right)\left(\frac{1}{N}\sum\_{i}^{}X\_{i}X\_{i}^{T}\right)^{-1}$$

Kde $X\_{i}$ označuje sledované premenné v modeli a $\hat{u}$ označuje odhadnuté reziduá.